FI Euroopan unionin virallinen lehti CE 70/51

(2004/C 70 E/054)

KIRJALLINEN KYSYMYS E-1601/03

esittäjä(t): Daniel Varela Suanzes-Carpegna (PPE-DE) komissiolle

(12. toukokuuta 2003)

Aihe: Kalajauhon käyttöä eläinten ruokinnassa koskevan tilapäisen rajoituksen poistaminen

Tarttuvia spongiformisia enkefalopatioita ja tiettyjen prosessoitujen eläinperäisten proteiinien käyttöä ruokinnassa koskevista tietyistä suojatoimenpiteistä tehdyn neuvoston päätöksen 2000/766/EY (1) täytäntöönpanemiseksi tarvittavista valvontatoimenpiteistä annetussa komission päätöksen 2001/9/EY (2) liitteessä 1 määrätään ehdot, joiden mukaisesti jäsenvaltiot voivat antaa luvan ruokkia kalajauholla muita kuin märehtiviä eläimiä. Vaikka päätöksen 2000/766/EY määräyksissä sallitaan kalajauhon käyttö sikojen, siipikarjan ja vesiviljelylajien ruokinnassa, päätöksen 2001/9/EY liitteessä 1 määrätyt toimenpiteet ovat niin rajoittavia, että ne tekevät tällaisen käytön mahdottomaksi käytännössä.

Onko komissio tietoinen, minkälaisia taloudellisia vahinkoja kyseiset toimenpiteet aiheuttavat yhteisön kalaöljy- ja kalajauhoteollisuudelle?

Mihin toimenpiteisiin komissio on ryhtynyt tai aikoo ryhtyä ratkaistakseen kyseiset vaikeudet ja vähentääkseen mainittuja vahinkoja?

Yhtäältä on otettava huomioon, että komission on tarkasteltava kyseisiä toimenpiteitä 30. kesäkuuta 2003 mennessä ja että ne ovat turvaamistoimia, jotka on hyväksytty ilman riittäviä tieteellisiä perusteita. Toisaalta on muistettava EU:n teollisuudelle aiheutuvat sosiaalis-taloudelliset haitat sekä kyseisen raaka-aineen sopivuus eläinten ravinnoksi. Eikö komissio pidä asianmukaisena, että kyseiset toimenpiteet ja niiden seurauksena kalajauhon käyttöä eläinten ruokinnassa koskeva tilapäinen kielto poistetaan?

David Byrnen komission puolesta antama vastaus

(30. kesäkuuta 2003)

Neuvoston päätöksellä 2000/766/EY (3) (laajennettu rehunkäyttökielto) ja sen täytäntöönpanemiseksi tehdyllä komission päätöksellä 2001/9/EY (4), joita muutettiin viimeksi komission päätöksellä 2002/248/EY (5), pyritään estämään karjan ruokkiminen märehtijäperäisellä lihaluujauholla, joka saattaa sisältää naudan spongiformista enkefalopatiaa (BSE) aiheuttavia prioneja. Päätös on hyvin merkittävä väline BSE:n valvonnassa ja hävittämisessä karjasta ja näin ollen myös naudanlihan turvallisuuden varmistamisessa.

Kalajauhoon sellaisenaan ei liity BSE-vaaraa. Kalajauhon käyttökielto ruokinnassa perustuu valvonta-ongelmiin. Kalajauho saattaa haitata märehtijäperäisen lihaluujauhon esiintymisen valvontaa rehussa. Hiljattain tehdyn yhteistestin alustavat tulokset osoittavat, että nykyisin menetelmin on vaikea havaita 0,1 prosentin nisäkäsperäisen proteiinin esiintymistä rehussa, joka sisältää 5 prosenttia kalajauhoa. Mikroskooppitutkimusten mukauttaminen saattaa kuitenkin tuoda pian käyttöön analyyttisen välineen, jolla kalajauho voidaan erottaa muista eläinproteiineista.

Laajennettua rehunkäyttökieltoa sovelletaan tiettyjen tarttuvien spongiformisten enkefalopatioiden ehkäisyä, valvontaa ja hävittämistä koskevista säännöistä 22 päivänä toukokuuta 2001 annetun Euroopan parlamentin ja neuvoston asetuksen (EY) N:o 999/2001 (6) mukaisena siirtymätoimenpiteenä 30. kesäkuuta 2003 asti. Komissio on esittänyt parlamentille ja neuvostolle ehdotuksen kaikkien asetuksen (EY) N:o 999/2001 mukaisten siirtymätoimenpiteiden jatkamisesta, koska jäsenvaltioiden BSE-tilanteen selvittäminen on hieman viivästynyt. Rehunkäyttökiellon osalta komissio on kuitenkin ehdottanut niiden sisällyttämistä asetukseen (EY) N:o 999/2001, jolloin ne eivät enää olisi siirtymätoimenpiteitä. Tämä johtuu siitä, että rehunkäyttökiellon jatkaminen katsotaan nykytilanteessa asianmukaiseksi kaikissa jäsenvaltioissa riippumatta niiden BSE-tilanteesta tulevaisuudessa, jos käyttökiellon poistamisen edellytykset eivät täyty. Saatavilla ei vielä ole asianmukaisia validoituja analyysimenetelmiä märehtijäperäisten proteiinien erottamiseksi muiden lajien proteiineista, ja komission elintarvike- ja eläinlääkintätoimisto raportoi edelleen puutteista rehunkäyttökiellon valvonnassa.

Komissio on tietoinen siitä, että kalajauhon käyttöön muiden kuin märehtijöiden rehussa on liittynyt ongelmia, minkä seurauksena kalajauhon markkinat muiden kuin märehtijöiden ruokinnassa ovat pienentyneet vuodesta 2001 alkaen. Ehdotuksella pyritään yksinkertaistamaan tiettyjä kalajauhon käyttöedellytyksiä. Rehunkäyttökiellon asteittainen poistaminen varovaisella ja tieteellisesti perustellulla tavalla voi tulla kysymykseen analyyttisen testauksen kehittyessä seuraavan puolen vuoden tai vuoden kuluessa.

(1) EYVL L 306, 7.12.2000, s. 32.

(2) EYVL L 2, 5.1.2001, s. 32.

(3) 2000/766/EY: Neuvoston päätös, tehty 4 päivänä joulukuuta 2000, tarttuvia spongiformisia enkefalopatioita ja eläinperäisten proteiinien käyttöä ruokinnassa koskevista tietyistä suojatoimenpiteistä, EYVL L 306, 7.12.2000.

(4) 2001/9/EY: Komission päätös, tehty 29 päivänä joulukuuta 2000, tarttuvia spongiformisia enkefalopatioita ja tiettyjen prosessoitujen eläinperäisten proteiinien käyttöä ruokinnassa koskevista tietyistä suojatoimenpiteistä tehdyn neuvoston päätöksen 2000/766/EY täytäntöönpanemiseksi tarvittavista valvontatoimenpiteistä (ETA:n kannalta merkityksellinen teksti) (tiedoksiannettu numerolla K(2000) 4412), EYVL L 2, 5.1.2001.

(5) 2002/248/EY: Komission päätös, tehty 27 päivänä maaliskuuta 2002, neuvoston päätöksen 2000/766/EY ja päätöksen 2001/9/EY muuttamisesta tarttuvien spongiformisten enkefalopatioiden ja eläimille syötettävien eläin-proteiinien osalta (ETA:n kannalta merkityksellinen teksti) (tiedoksiannettu numerolla K(2002) 1277), EYVL L 84, 28.3.2002.

(6) EYVL L 147, 31.5.2001.